Jihadisme

Jihadisme is 'n ideologie die in d'r enge zin van 't woad mit geweld noa 'ne islamitische sjtaat sjtreeft. Ze hat raakvlakke mit d'r radicaal politieke tak van d'r islam deë me ooch waalins islamisme of salafisme numt. 'ne Aahanger van 't jihadisme numt me 'ne jihadis. In 't Arabisch sjprik me ieëder van moedjaheed. 'n Tupisje sjtaatsvörm die durch vöäl jihadiste weëd noagesjtreeft is 't kalifaat.

't Jihadisme hat höäre oersjprónk in d'r 20e ieëw es reaktie op 't secularisme van koloniaal en imperiaal mogendhede en geet gepaard mit 'ne truukkier noa 't gebroek van de sjaria en 'n sjtrikte interpretatie van 't islamitische geleuf, zoeëwie dat kót noa d'r doeëd va Mohammed besjtóng. Huuj d'r daag hat 't jihadisme e globaler karakter, wat me beivuurbeeld truukzuut in 't feit dat Europa en Noord-Amerika seër de letste decennia van d'r 20e ieëw sjteeds dökker woeëde ópgesjrik durch terroristisch geweld, mit de aasjleëg van d'r 11e september 2001 in de VS durch Al-Qaeda es bekindste vuurbeeld en de ópkoms van IS rónk 2013. D'r term jihadisme is ooch pas rónk 2001 gangbaar gewoeëde in de westerse media. 

Tupisjerwies geet 't jihadisme oet van e utopisch weltbeeld en 'n mythische interpretatie van d'r vreuge islam, twieë elemente die ging historische oersjprónk hant en neet aansjlete óp de realiteet. Net es diverse rechsextreme ideologieë versjpreid 't zich sjnel en einfach via internet, in 't bezónger de social media. Uuever 't algemeen zint de ideeë populairder bie jongere es bie ouwer generaties. Wiejer zint luuj mit e lieëger inkoame en opleidingsniveau vatbaarder vuur dees ideeë es luuj mit e hoeëg inkoame en opleidingsniveau.

Brónne
Dit artikel is gebaseerd óp, meh neet vertaald oet, 't Ingelsjtalig, Nederlandstalig en Duutsjtalig artikel.

Categorie:Historie van Afrika
Categorie:Historie van Azië
Categorie:Historie van Europa
Categorie:Historie van Noord-Amerika
Categorie:Islam
Categorie:Politiek
Categorie:Terrorisme